
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 02.02.2010                                                                                                                                                                                                                                  PL-x 693/2009


     R A P O R T  
 asupra proiectului de Lege pentru modificarea şi completarea Legii nr.514/2003 privind organizarea şi exercitarea profesiei de consilier juridic  

În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu proiectul de Lege pentru modificarea şi completarea Legii nr.514/2003 privind organizarea şi exercitarea profesiei de  consilier juridic, trimis cu adresa nr. PL-x 693/2009 din 16 decembrie 2009, înregistrată sub nr.31/1181 din 17 decembrie 2009.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 
Senatul, în calitate de primă Cameră sesizată, a adoptat iniţiativa legislativă în condiţiile art. 75 alin.(2) teza a III-a din Constituţia României, republicată.
Consiliul Legislativ a avizat negativ iniţiativa legislativă, conform avizului nr. 682 din 22 iunie 2009.
Guvernul, prin punctul de vedere transmis cu adresa nr. 2198 din 28 august 2009, nu susţine adoptarea acestui proiect de lege.

Comisia pentru muncă şi protecţie socială a avizat negativ iniţiativa legislativă, conform adresei nr. 27/644 din 26 ianuarie 2010.
Comisia pentru drepturile omului, culte şi problemele minorităţilor naţionale a avizat negativ iniţiativa legislativă, conform adresei nr. 25/806 din 2 februarie 2010.

Proiectul de lege are ca obiect de reglementare modificarea şi completarea Legii nr. 514/2003 privind organizarea şi exercitarea profesiei de consilier juridic, cu completările ulterioare, în sensul creării unui nou cadru instituţional pentru desfăşurarea profesiei de consilier juridic, prin constituirea de compartimente judiciare în cadrul autorităţilor administraţiei publice centrale şi locale, al altor unităţi bugetare sau al agenţilor economici, dorindu-se în acelaşi timp şi asigurarea independenţei totale a consilierului juridic în exercitarea profesiei . 
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat iniţiativa legislativă susmenţionată, în şedinţa din  5 februarie 2010. 
La dezbaterea proiectului de lege au participat, în calitate de invitaţi, din partea Ministerului Justiţiei şi Libertăţilor Cetăţeneşti, doamna Rodica Constantinovici – secretar de stat, iar din partea Uniunii Colegiilor Consilierilor Juridici din România, domnul Eugen Olteanu - vicepreşedinte.

Cu prilejul dezbaterilor, membrii Comisiei au constatat că iniţiativa legislativă nu se justifică întrucât o mare parte dintre soluţiile propuse sunt neconstituţionale. Astfel, prin art.38 alin.(1) se condiţionează exercitarea, de către Parlament sau Guvern, a iniţiativei legislative vizând modificarea sau completarea Legii privind organizarea şi exercitarea profesiei de consilier juridic, de existenţa unei propuneri a Uniunii Colegiilor Consilierilor Juridici din România.
Prin art.83, se preconizează că proiecte de legi ce vor fi transmise Camerei Deputaţilor şi Senatului, spre adoptare, pot fi promovate nu de parlamentari sau de către Guvern, ci de conducerile compartimentelor judiciare ale administraţiei publice centrale, judeţene şi locale, prin intermediul consilierilor juridici. În acest caz se impune precizarea că, potrivit art.74 alin.(1) din Constituţie, iniţiativa legislativă aparţine, după caz, Guvernului, deputaţilor, senatorilor sau unui număr de cel puţin 100.000 de cetăţeni cu drept de vot. Cetăţenii care îşi manifestă dreptul la iniţiativă legislativă trebuie să provină din cel puţin un sfert din judeţele ţării, iar în fiecare din aceste judeţe, respectiv în municipiul Bucureşti, trebuie să fie înregistrate cel puţin 5.000 de semnături în sprijinul acestei iniţiative.
Totodată, art.86 alin.(1) din propunere, contravine, de asemenea, dispoziţiilor din Constituţia României, republicată, care la art.78 prevede că legea se publică în Monitorul Oficial al României şi intră în vigoare la 3 zile de la data publicării sau la o dată ulterioară prevăzută în textul ei.
În plus, la alin.(2) al art.86 din iniţiativa legislativă, se propune abrogarea Decretului nr. 143/1955 privitor la organizarea şi funcţionarea oficiilor juridice, act normativ care a fost, deja, abrogat prin art.27 din Legea nr.514/2003.
Referitor la asimilarea funcţiei de consilier juridic cu cea de magistrat, potrivit dispoziţiilor art.1 din Legea nr.514/2003, consilierul juridic, „asigură apărarea drepturilor şi intereselor legitime ale statului, ale autorităţilor publice centrale şi locale, ale instituţiilor publice şi de interes public, precum şi ale persoanelor juridice de drept public, în slujba cărora se află". Consilierul juridic poate fi salariat sau funcţionar public al unei instituţii publice, precum şi angajat al persoanelor juridice de drept privat, iar îndeplinirea sarcinilor încredinţate de persoana juridică în slujba căreia se află - vizând apărarea drepturilor şi reprezentarea intereselor sale - se caracterizează, nu prin independenţă, ci prin subordonare, consilierul juridic putând acţiona doar în limitele contractului de muncă sau ale raportului de serviciu.
În urma examinării iniţiativei legislative şi a opiniilor exprimate de către membrii Comisiei şi de către invitaţi, s-a hotărât, cu unanimitate de voturi, să se propună plenului Camerei Deputaţilor, respingerea proiectul de Lege pentru modificarea şi completarea Legii nr.514/2003 privind organizarea şi exercitarea profesiei de  consilier juridic.
Din numărul total de 25 membri ai Comisiei juridice, de disciplină şi imunităţi au participat la dezbateri 14 deputaţi.

În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice. 

                            PREŞEDINTE,                                      SECRETAR,                                                                 

                             Daniel BUDA                             Gabriel ANDRONACHE

      Consilier,

  Nicoleta Grecu

